Sydän- ja verisuonitaudit ovat maailman kovin tappaja.

Netissä kiertävä Unbiased American taulukko on koonnut dataa eniten ihmisiä maailmassa tappaneista asioista. Epävirallisen listan erikoisuus on, että tiedot on kerätty koko 1900-luvun ajalta.

Maailman viisi merkittävintä tappajaa viime vuosisadalla olivat listan mukaan (kuolleiden määrä):

1. Sydän- ja verisuonitaudit 1 246 000 000

2. Syöpä 534 000 000

3. Hengitysteiden tulehdukset 485 000 000

4. Isorokko 400 000 000

5. Lapsikuolleisuus 320 000 000

Seuraavina eli 6.-10. sijoilla ovat hengitysteiden taudit, ripuli, malaria, ruoansulatustaudit ja tuberkuloosi. Viimeksi mainittuun kuoli 100 miljoonaa ihmistä.

Sijoilla 11.-15. on kiinnostavia tappajia (kuolleiden määrä):

11. Tupakka 100 000 000

12. Tuhkarokko 97 000 000

13. Kommunismi 94 000 000

14. Muu 93 000 000

15. Itsemurha 89 000 000

Toinen maailmansota on 18. sijalla 66 miljoonalla kuolonuhrilla.

Kommunismin uhrien määräksi on usein mainittu noin sata miljoonaa ihmistä. Heistä 17 miljoonaa lasketaan Neuvostoliitossa muun muassa nälkään, gulageilla ja teloituksissa kuolleiksi, 40-70 miljoonaa Kiinassa pakkotyössä, nälässä ja teloituksissa kuolleiksi, kaksi miljoonaa Pohjois-Koreassa pakkotyössä, teloituksissa ja nälänhädässä kuolleiksi sekä 1-3 miljoonaa Kamputseassa tapetuiksi.

Suomen yleisimmät kuolinsyyt olivat vuonna 2015 tilastokeskuksen mukaan verenkiertoelinten sairaudet (19 365), kasvaimet (12 481), dementia/Alzheimer (8 580), muut (5 378), tapaturmat (pl. alkoholimyrkytykset) (2 161), hengityselinten sairaudet (1 940), alkoholiperäiset taudit ja tapaturmainen alkoholimyrkytys (1 666) ja itsemurhat (731).